Centenars de passatgers que aquest divendres 21-D han d’agafar un vol des de l’aeroport del Prat han decidit passar la nit a qualsevol racó de les instal•lacions per por de perdre el vol si es veien atrapats per alguna de les mobilitzacions dels CDR. Les zones comunes prèvies a superar els filtres de seguretat han estat plenes de gent que, en molts casos, havia arribat a la mitjanit malgrat el seu vol no sortia fins a mig matí d’aquest divendres. D’altres, malgrat volar a primera hora de la tarda, han optat per arribar a l’aeroport de matinada, utilitzant el primer comboi de metro. L’antelació amb què s’han mobilitzat els passatgers ha provocat algunes cues extraordinàries per passar els controls de seguretat, les quals han arribat a superar els 35 minuts entre es 6 h i les 7 h. Tots els racons de les zones comunes de la Terminal 1 de l’aeroport del Prat s’han convertit aquesta nit passada en un escampall de passatgers que intentaven dormir o passar les hores de la millor manera possible. Tots s’han volgut anticipar als talls de carretera anunciats pels CDR com a protesta per la celebració del Consell de Ministres a Barcelona, i cap d’ells vol que les mobilitzacions li esguerressin el vol. I és que molts dels passatgers previsors comencen aquest divendres les seves vacances de Nadal. Com la Carmela, una noia que ha d’agafar un vol a les 12 h cap a Stuttgart i a primera hora d’aquest divendres passava l’estona acompanyada d’un company de feina que vola a Madrid per enllaçar amb un altre avió cap a Miami. Tots dos han arribat a l’aeroport a les tres de la matinada, “directament des del sopar d’empresa”. “En circumstàncies normals hauríem vingut moltíssim més tard”, ha explicat. Prop seu, els seients de la zona comuna de la planta baixa de l’aeroport eren plens a vessar, sense pràcticament cap plaça lliure. Un grup de veïns de Badalona ha relatat que tenen un vol programat a les 15 h per anar a la Índia. “Hem vingut molt d’hora pel perill que suposaven els talls de carreteres. I si perdo el vol, jo ho perdo tot”, ha assegurat el Francesc, membre d’aquest petit grup d’amics que té previst passar quinze dies al país asiàtic. També volen cap a l’Àsia la Laura i la seva parella, que tenen el vol programat a les 12 h i han arribat a l’aeroport a les 6 h. En aquest cas, la seva estratègia ha estat venir des de Barcelona amb el primer comboi del metro, tot i que han assegurat que s’havien arribat a plantejar la possibilitat de fer caminant l’últim tram fins l’aeroport si alguna manifestació els barrava el pas. “No descartàvem començar el nostre viatge de ‘mochileo’ des de Barcelona”, ha assegurat, fent temps en una cafeteria molt més plena del que és habitual. Prop d’aquesta parella, una senyora de 78 anys passava l’estona d’espera amb la família, que l’ha acompanyat per agafar un vol de retorn a Düsseldorf. Maria José, la seva filla, ha explicat que ella i el seu marit són residents a la Llagosta (Vallès Oriental) i ha dit que han passat la nit a l’aeroport “per por de trobar l’AP-7 tallada”. “Ara sabem que la meva mare segur que pot arribar a destí, però nosaltres no tenim tant clar que puguem tornar a casa”, ha afegit, resignada. La multitud de gent previsora se les ha empescat com a pogut per trobar un racó on passar les hores, fins i tot esperant-se dins l’oratori¸ garantir-se així una zona sense soroll. Menys tranquils, en canvi, han estat aquells que han triat els passadissos i racons de la zona de sortides, com en Joaquim, que ha explicat que viatja amb la seva dona i un fill de dos anys. En el seu cas, han arribat a l’aeroport amb més de dotze hores d’antelació i ha lamentat que han passat la nit “com a gossos, tirats al terra”.

Summary: Centenars de passatgers passen la nit a l’aeroport del Prat per por de perdre el vol a causa de les mobilitzacions dels CDR


La Policia Nacional ha desmantellat una organització dedicada al tràfic de cocaïna a Sant Feliu de Guíxols. Ha detingut set persones que emmagatzemaven la droga en tres habitatges del municipi, dues d'elles s'utilitzaven com punts de venda i l'altra era el domicili del líder de la banda. Els agents han intervingut gairebé dos quilos de cocaïna, a més d'haixix i marihuana, 30.000 euros, quatre vehicles, joies, una arma de foc il·legal i munició. En el dispositiu hi van participar 55 policies. L'organització abastia el municipi de Sant Feliu i altres de la comarca del Baix Empordà.   La investigació va començar el desembre passat, quan els investigadors van detectar diversos punts de venda de droga. Van verificar que els integrants feien entregues de substàncies estupefaents, fins i tot ja en període d'estat d'alarma, saltant-se les restriccions contínuament.  Finalment, el 17 de juliol es va produir el dispositiu. Dels 7 detinguts, hi ha cinc homes i dues dones. Sis dels arrestats són de nacionalitat marroquina i una de les dones és hondureny. Se'ls acusa de tràfic de drogues, organització criminal i tinença il·lícita d'armes de foc prohibides.

Summary: Desmantellen una organització dedicada al tràfic de cocaïna a Sant Feliu de Guíxols


L'Ajuntament d'Igualada ha arrencat la segona i darrera fase de restauració de l'antic Fort de Sant Magí. Després que en la primera fase es va restaurar l'edifici històric, ara els treballs se centren en la recuperació de l'entorn. Les tasques que s'executen suposen una inversió d'uns 90.000 euros i inclouen l'enderroc dels antics magatzems de la companyia d'aigües i l'aixecament dels camins pavimentats existents. Si se segueixen els terminis previstos, els treballs acabaran al maig. La voluntat del govern municipal és que aquest nou espai s'obri només en moments puntuals i, progressivament, s'avaluarà la possibilitat d'ampliar els seus horaris d'obertura. Durant aquesta segona fase també s'enretiraran els nombrosos còdols que hi ha al terreny, per posteriorment reutilitzar-los en un nou pou de drenatge a l'edifici del fortí. S'hi establiran nous camins, en aquest cas de sauló, i es plantarà nova vegetació de diferents varietats, dotada del corresponent sistema de reg. També s'hi ubicarà nou mobiliari urbà –bancs, papereres i baranes–, s'hi instal·larà nova il·luminació, s'adequaran els murs perimetrals del jardí i s'arranjaran convenientment els accessos des de l'exterior. Una edificació històrica El Fort de Sant Magí és una construcció defensiva aixecada l'any 1837, durant la primera Guerra Carlina, al mateix punt del Pla de Sant Magí que anteriorment havia ocupat una capella dedicada a aquest sant. Es va construir fent servir precisament les pedres de l'antiga capella i pràcticament al mateix temps que la torre aixecada a la Muntanya del Pi de Santa Margarida de Montbui. Consta d'una planta quadrangular amb dos pisos i disposa d'espitlleres de totxo i pedra que permetien disparar des del seu interior.

Summary: Igualada arrenca la darrera fase de recuperació del Fort de Sant Magí


El Tribunal Superior de Justícia de Catalunya ha donat la raó a l'Associació Catalana de Ràdio (ACR) i obliga l'Ajuntament de Barcelona a expedientar les finques amb instal·lacions il·legals de telecomunicacions a la zona del Carmel, en el conegut com a Turó de la Rovira. La sentència insta el consistori a obrir expedients a les emissores il·legals en el marc de les competències en urbanisme, activitats i medi ambient. La zona ha estat el refugi de les emissions il·legals de multitud de serveis de ràdio i televisió. Segons han confirmat fons de l'ajuntament de la capital catalana a l'ACN, ja s'han notificat les ordres de cessament i es precintaran si no s'han desmuntat les antenes en les inspeccions posteriors. La sentència és del juliol, però no s'ha fet pública fins ara perquè el consistori podia presentar-hi al·legacions.  La sentència resol que l’Ajuntament ha d'incoar els expedients en un termini màxim de sis mesos, com a resposta a la denúncia formulada per l'associació el 26 de febrer de 2013.  La resolució, segons ACR, crea jurisprudència i podrà ser utilitzada com a argument per demanar a altres ajuntaments catalans que actuïn quan es detecti la presència de centres emissors amb ràdios il·legals. De fet, segons dades de l'associació, a Catalunya hi ha 120 freqüències ocupades il·legalment. Segons han especificat fons del consistori, l'Ajuntament de Barcelona ha treballat per impulsar una "acció coordinada" entre les tres administracions per actuar contra les antenes il·legals d'acord amb les competències de cada administració. Quant al cas concret del Turó de la Rovira, el govern municipal assegura que s'ha reunit amb els veïns per "regular la situació" i "impulsar accions" per retirar les antenes il·legals. L'any passat, segons l'ajuntament, es van inspeccionar les 22 antenes que constaven al Turó de la Rovira per comprovar-ne la situació i va iniciar la feina per obrir els primers expedients de legalització.

Summary: L'Ajuntament de Barcelona haurà de precintar les antenes il·legals que emeten des del Carmel


El president de Nostrum, Quirze Salomó, ha presentat aquest dijous CryptoFranchise, una plataforma pionera a Catalunya que utilitza el servei de Blockchain en el sector del retail i les franquícies. El projecte, amb escalabilitat a nivell internacional, pretén "adaptar els negocis tradicionals a les noves tecnologies". Segons Salomó, també CEO de CrypthoFranchise, es tracta d'un "ecosistema on es desenvolupa una capa tecnològica que vol solucionar les problemàtiques creades per l'arribada del negoci online". La primera empresa catalana en aplicar la tecnologia de les criptomonedes serà Nostrum, que instaurarà el servei "en les properes setmanes". El president, a més, ha afegit que la voluntat és "digitalitzar el consumidor" i "potenciar que l'experiència híbrida offline-online es torni real". La iniciativa pretén arribar a les 100 empreses amb moneda virtual integrades a CryptoFranchise en els propers 5 anys. CryptoFranchise, tal com ha explicat Salomó -el seu CEO-, oferirà a qualsevol client de retail la possibilitat de tenir integrat ràpidament, en un servei anomenat 'plug-and-play', un 'token' digital (el nom que rep la moneda virtual), per així "impulsar la modernització i expansió d'aquesta indústria".  Per Salomó, a més, aquesta tecnologia "canvia la relació entre franquiciat i franquiciador i comparteix més fàcilment l'èxit del segon amb el primer". Les marques de retail que ho desitgin podran accedir a CryptoFranchise i potenciar el creixement dels seus 'tokens' a través d'iCOs, és a dir, cada marca disposarà de la seva pròpia moneda digital que podran "vendre al públic i així finançar-ne l'expansió". La societat CryptoFranchise, establerta a Estònia per "l'alt nivell d'aplicació de la tecnologia", serà l'inversor principal a l'ICO de Nostrum. L'empresa catalana, en aquesta línia, segueix els passos de grans empreses franquiciades que han començat a fer les gestions per implementar el sistema de blockchain als seus negocis, com McDonalds o Starbucks.  Salomó ha destacat que tot i tenir una oficina a Sabadell amb 5 treballadors presencials, CryptoFranchise té associats en "diversos punts del món" amb la intenció d'"internacionalitzar l'empresa".

Summary: Neix CryptoFranchise, la primera plataforma de blockchain dedicada a les franquícies i el sector retail


L'Associació de Municipis per la Independència (AMI) obre la porta a presentar una nova querella contra la fiscalia per la investigació dels alcaldes que van signar el decret d'alcaldia donant suport al referèndum de l'1 d'octubre. El seu president, Josep Maria Cervera, sosté que estan duent a terme actuacions que "podrien ser contràries a dret o inclús delictives" i reclama que "cessin aquesta activitat". "Tenim poca confiança en la justícia d'aquest país, però tenim la porta oberta a poder anar contra ells", ha afegit. L'AMI també fa una crida a totes les defenses dels alcaldes a fer un front comú per demanar l'arxiu de totes les actuacions quan es compleix un any de l'inici de les diligències d'investigació ordenades per l'aleshores Fiscal General de l'Estat. No seria la primera actuació judicial de l'AMI contra la instrucció de l'aleshores Fiscal General de l'Estat, José Manuel Maza, d'investigar fins a 712 alcaldes catalans que van signar un decret de suport a l'1-O. Aquella primera querella, però, va quedar arxivada amb la defunció de Maza.  Ara, el president de l'AMI, Josep Maria Cervera, afirma que no descarten presentar una nova querella perquè consideren que tant la fiscalia general com els fiscals "escampats arreu del territori" podrien estar duent a terme actuacions "contràries a dret o inclús delictives". Cervera diu que volen fer arribar "un missatge als fiscals", i és que han de "cessar en aquestes diligències d'investigació" perquè, en molts casos, ja fa més d'un any que s'allarguen sense que els fiscals hagin formulat denúncia o querella davant un jutjat instructor. "Se suposa que actuen en base a la una legislació que, si se l'apliquen ells mateixos, estaran veient que no van el que pertoca", ha insistit Cervera. L'AMI denuncia la indefensió que aquestes diligències d'investigació de la fiscalia estan provocant en els alcaldes que no saben per què estan actuant contra ells i insisteix que els decrets signats van ser un "posicionament polític sense cap part dispositiva".  "Ens preocupa la incertesa de no saber per què se'ns persegueix", ha afegit el president de l'AMI que emmarca l'actuació de la fiscalia en la voluntat de "coaccionar i atemorir" els alcaldes. L'AMI subratlla que tot i que el llistat abastava fins a 712 alcaldes, només 65 han acabat declarant a fiscalia, a banda de cinc procediments més oberts contra càrrecs electes arran de denúncies particulars.  Josep Maria Cervera admet que no tenen massa confiança en la justícia espanyola però, tot i això, advoca per utilitzat totes les fórmules jurídiques per denunciar la situació. En aquesta línia, l'alcaldessa de Girona, Marta Madrenas, ha afirmat que aquest tipus de querelles o reclamacions judicials probablement tindran poc recorregut dins el sistema judicial espanyol però afegeix que són importants per plantejar la situació a les institucions europees.  "Algú es pot sentir molt tranquil i mols segur amb que aquests procediments aquí no arribin enlloc, però després en vindran d'altres i des d'Europa sí que s'actua atenent als drets fonamentals de les persones i als drets humans", ha afirmat Madrenas. L'AMI, en paral·lel, també subratlla que les diligències d'investigació de la fiscalia són una figura "excepcional i poc habitual". De fet, assenyala que entre el 2016 i el 2017 han augmentat un 73% i s'han utilitzat per perseguir l'independentisme.  Front comú La defensa de l'alcaldessa ha presentat un escrit a la fiscalia sol·licitant l'arxiu del seu cas, ara que fa un any que les diligències d'investigació estan obertes. També ho han fet defenses d'altres alcaldes investigats. L'AMI fa una crida a tots els advocats dels càrrecs electes perquè facin front comú i segueixin la mateixa estratègia per denunciar que són actuacions "totalment desproporcionades" i que han superat "amb escreix" el termini per presentar denúncia contra ells.  Marta Madrenas sosté que un dels motius pels quals la fiscalia no ha mogut fitxa i ha transformat els procediments en denúncies o querelles és, simplement, perquè no hi ha indicis de delicte. "No hem comès cap delicte i és molt greu que s'estigui fent creure a la gent que per defensar una determinada ideologia política estem cometent una il·legalitat, quan no és cert", ha dit. L'alcaldessa ha lamentat que, a través de les xarxes socials, hi hagi usuaris que li diguin que "hauria d'estar a presó" per haver signat una declaració política de suport a l'1-O.  Crida als regidors i alcaldes del PSC  Finalment, l'alcaldessa de Girona ha fet una crida als alcaldes i regidors del PSC perquè es posicionin "d'una vegada per totes de forma pública i sense dir-ho amb la boca petita" a favor de la defensa "de les llibertats i els drets fonamentals de la ciutadania de Catalunya". "No m'estic dirigint a la cúpula del PSC ni del PSOE, no parlo d'Icetes i Borrells, apel·lo als regidors i alcaldes que en gran majoria no són independentistes però van veure què va passar l'1-O", ha dit Madrenas que els insta a "posar-se al costat de la ciutadania ja que es consideren a si mateixos demòcrates, garants de l'estat de dret i creuen en les llibertats". "Apel·lo a la seva consciència i demano que no ens deixin sols en aquesta lluita", ha conclòs.

Summary: L'AMI obre la porta a presentar una querella contra la fiscalia per la investigació dels alcaldes per l'1-O


La cantant aranesa Alidé Sans actuarà a Nova York per aquest Sant Jordi. És la primera vegada que la llengua i cultura araneses seran protagonistes en un esdeveniment públic als Estats Units. El concert tindrà lloc el dia 22 d’abril, vigília de Sant Jordi, i s’emmarca en el programa d’activitats culturals i literàries organitzats per la Farragut Fund i el Catalan Institute of America, amb el suport del Diplocat i també de l’Institut Ramon Llull. Alidé Sans, nascuda el 1993, té una sòlida trajectòria com a cantautora en llengua aranesa, les seves cançons beuen del reggae, la rumba i el soul i tenen una empremta molt personal, que l’han dut a ser present en els principals festivals de Catalunya. Aquest és el seu primer concert als Estats Units i es farà al Red Room KGB Bar de Nova York. La resta d’activitats de difusió de la cultura i literatura catalana a Nova York (debats amb autors i traductors, recitals de poesia, concerts i actuacions per a infants) començaran el dilluns 17 d’abril i s’estendran fins diumenge 23. Es podran seguir a través de les xarxes socials, amb l'etiqueta #StJordiNYC, específic per a les activitats de Nova York, i el hashtag general de #BooksAndRoses, que recull totes les activitats organitzades entorn del 23 d’abril fora de Catalunya. Es podran seguir amb detall tots els actes relacionats amb llibres i roses que es faran arreu del món els propers dies al web www.booksandroses.cat.

Summary: La cantant aranesa Alidé Sans actuarà a Nova York per Sant Jordi


Una quarantena de ciutats europees s'han reunit aquest dimecres a Barcelona en una cimera on s'ha posat de manifest la necessitat de lluitar coordinadament contra l'extremisme violent, especialment a través de la prevenció. "Volem construir ciutats més segures però que continuïn sent ciutats obertes al món i orgulloses de la seva diversitat, sent també llocs d'acollida i de refugi. Volem posar l'accent en la prevenció abans que en la reacció", ha apuntat l'alcaldessa de la ciutat, Ada Colau, que també ha fet referència als "comportaments violents d'extrema dreta" que estan apareixent a Espanya amb el procés. La reunió ha servit també per consensuar un manifest que remarca que "l'extremisme violent és molt més ampli que el terrorisme, i no es tracta d'una qüestió religiosa".  L'Ajuntament de Barcelona ha acollit aquest dimecres la cimera d'alcaldes 'Aliança de Ciutats Europees contra l'extremisme violent', que ha aplegat batlles i representants municipals d'una quarantena de ciutats europees de 18 països diferents, com Bilbao o Tirana. Estava prevista la presència de les alcaldesses de Madrid i de París, però finalment han excusat la seva participació. La trobada, que se celebra per tercer cop, està organitzada pel Congrés d'Autoritats Locals i Regionals i pel Fòrum Europeu per a la Seguretat Urbana. Justament el fòrum es reuneix també aquests dies a la capital catalana.  Colau ha constatat que l'extremisme violent és una amenaça per a totes les ciutats del món, i Barcelona ho ha pogut veure amb l'atemptat de La Rambla del mes d'agost, però també ha fet referència a l'aparició les darreres setmanes de "comportaments violents d'extrema dreta", moviments que "poden sorgir a l'empara dels diferents processos de polarització que afecten la societat". Aquests comportaments, ha continuat, es fa més evident a les xarxes socials, on "proliferen els missatges d'odi i d'agressivitat".  Al seu parer, cal refermar que les ciutats aposten per la cultura de la pau, pel respecte als drets humans i per la cohesió social. Per fer-ho, ha continuat, s'ha d'incrementar la seguretat, però "sense posar en risc la convivència" i sobretot posant l'accent en la prevenció, perquè "les mesures preventives han demostrat de llarg ser més eficaces que les repressives".  L'alcaldessa ha defensat també la necessitat d'unir forces entre ciutats per tal de compartir coneixement i estratègies, amb el suport també d'altres administracions.  En matèria de prevenció, ha remarcat que una societat civil forta és essencial, així com una societat que es preocupi i s'ocupi dels seus joves, que cada cop pensen "que no tindran cap opció de viure millor en el futur, sinó que veuen que viuran pitjor que els seus pares i els seus avis". Per la seva part, el president del Fòrum Europeu per a la Seguretat Urbana, Willy Demeyer, ha destacat el paper central que han de tenir les autoritats locals davant aquest fenomen, especialment per implantar accions preventives, fomentar la cohesió social i mobilitzar els diferents actors. Demeyer ha explicat que ell ha estat membre de la comissió d'investigació de Bèlgica sobre els atemptats de Brussel·les, i ha pogut constatar que l'aspecte més important és el de la prevenció. Així mateix, ha remarcat la importància de treballar de forma coordinada, i apuntat que hi ha xarxes terroristes que han funcionat entre Bèlgica i França, per exemple. També ha aprofitat per assegurar que està "impressionat" per la capacitat dels barcelonins a l'hora de reprendre la seva vida normal i no abandonar les seves conviccions democràtiques després de l'atemptat de la Rambla. El manifest de Barcelona acordat durant aquesta cimera aposta per lluitar contra les formes d'extremisme violent reiterant els principis bàsics del diàleg, la protecció dels drets fonamentals, el respecte a les opinions dels altres i el rebuig a qualsevol forma de violència.  El text constata que els atacs a les ciutats continuen, sense senyals aparents que hagin de disminuir, i per això cal un enfocament a llarg termini i transversal que creï una "cultura de la diversitat sense violència". El manifest subratlla que l'extremisme violent és molt més ampli que el terrorisme, i no es tracta d'una qüestió religiosa. "Redoblem els nostres esforços en la prevenció i la construcció de societats resilients que abracin valors de diversitat i convivència, promovent el diàleg intercultural i interreligiós i combatent totes les formes d'exclusió", conclou.

Summary: 40 ciutats europees es conjuren a Barcelona per lluitar contra l'extremisme violent a través de la prevenció


Aquest dissabte ha començat a caminar La Garrotxa pel Sí, una plataforma que pretén ajudar en la victòria del referèndum que està previst que se celebri aquest 2017. L'entitat, que està integrada per representants de partits independentistes i per part de la societat civil, també busca fomentar la participació dins l'àmbit comarcal de la Garrotxa. A l'acte de presentació s'ha llegit un manifest on s'ha fixat el posicionament de la plataforma, i on es deixa clar que les accions que faran a partir d'ara aniran enfocades a convèncer el màxim de persones perquè se sumin a la independència i votin a favor en el referèndum, fomentar una alta participació dels ciutadans de la Garrotxa i respectar al màxim la posició d'aquells que siguin contraris a la independència. El sobiranisme català suma una nova entitat, en aquest cas d'àmbit comarcal. La Garrotxa pel Sí s'ha presentat a Olot aquest dissabte amb la "ferma voluntat" d'ajudar a convèncer el màxim de gent possible, perquè votin a favor d'un referèndum d'autodeterminació amb Espanya. En un manifest, l'entitat expressa que "no renunciaran mai" a la voluntat de "trencar amb el règim del 78". L'escrit recull que La Garrotxa pel Sí no només defensen la celebració d'un referèndum sinó que "fan un pas més" per reclamar "un sí rotund" a la independència. En aquest sentit diuen que se "senten hereus" de les consultes populars que es van fer el 2009 i 2010 però que aquest cop "no volen mantenir la neutralitat" i es declaren obertament favorables a la independència. El manifest concreta que la raó per la qual defensen la separació amb Espanya és la voluntat d'assolir "un país amb feina, empreses modèliques, sostenible i inclusiu". "Volem fer de Catalunya un país pròsper, obert, democràtic i just per a tothom", diu el comunicat. Des de la plataforma fan un diagnòstic en relació a l'increment d'independentistes que hi ha hagut del 2010, en part donada, segons l'entitat, per les "coaccions judicials i l'asfixia econòmica cada vegada més important per part del govern espanyol". El comunicat conclou deixant clar que un dels pilars de La Garrotxa pel Sí "és la democràcia" i, per tant, mantindran "tot el respecte" per aquells que no siguin favorables a les seves posicions, però asseguren, "fermesa davant actituds antidemocràtiques que altres vegades s'han utilitzat per obstaculitzar el camí cap a la independència".

Summary: Neix La Garrotxa pel Sí, una plataforma que vol "ajudar a guanyar el referèndum" i fomentar la participació a la comarca


El laboratori de cria de nàiades del Consorci de l'Estany, situat a uns terrenys de Porqueres, ha aconseguit obtenir els primers exemplars mitjançant la tècnica in vitro. Es tracta de tot un avenç científic ja que hi ha poques experiències similars al món, com ara al sud-est asiàtic o als Estats Units, que permetrà a aquest centre augmentar la producció d'aquests musclos d'aigua dolça en risc d'extinció i tenir més estoc per poder alliberar-ne al medi per fer repoblacions. Aquest procediment, que encara s'ha de perfeccionar, evita haver d'utilitzar peixos com a hostes de les larves i redueix els costos i el temps al laboratori. A més a més, han incorporat noves tècniques per reduir la mortalitat dels exemplars més joves. Durant el 2016, el laboratori va registrar més de 240.000 naixements de nàiades, una xifra molt superior a les prop de 135.000 obtingudes dos anys abans. Durant aquest any, el consorci preveu alliberar uns 5.000 exemplars juvenils a diferents rius de la zona. El Consorci de l'Estany treballa en la recuperació i reproducció en captivitat de dues espècies de nàiades allargades des de l'any 2000, quan es va instal·lar aquest laboratori experimental. L'objectiu era aconseguir produir en captivitat una quantitat important de nàiades juvenils per reforçar les poblacions naturals d'una espècie en perill d'extinció tot reproduint el cicle natural.  El projecte Life Potamo Fauna que finalitza aquest any ha permès ampliar les instal·lacions del laboratori incorporant un mòdul nou. Actualment compta amb diferents línies de producció de juvenils per les diferents conques incloses al projecte, com és el Ter i Fluvià. Aquest 2016, s'ha batut el rècord de naixements, amb un total de 240.428 juvenils, uns 40.000 més que l'any anterior i gairebé el doble que el 2014 quan se'n van produir quasi 135.000.  La tècnica in vitro augmentarà la producció La novetat més destacada, però, ha estat aconseguir els primers juvenils mitjançant la tècnica in vitro, un fet molt rellevant tenint en compte que només es coneixen experiències a altres punts del món, com ara al sud-est asiàtic o als Estats Units. "Som pioners a nivell mundial perquè hem aconseguit fer-ho de forma massiva", explica el coordinador tècnic del projecte, Quim Pou. En aquestes primers proves han aconseguit 3.300 juvenils viables i la previsió és arribar als 30.000 al finals d'any.  La reproducció de les nàiades és un procés complex que passa per diferents fases. Comença amb una femella amb òvuls fecundats per un mascle, que es transformen amb larves i que posteriorment són alliberades -en poden produir milers- durant la primavera i l'estiu. Aquestes larves són microscòpiques i necessiten" infectar" un peix perquè durant 20 dies es converteixi en una nova nàiade juvenil que acabarà alliberant-se del peix i caient al sediment. Quan neixen fan una quarta part de mil·límetre (més petit que la punta d'una agulla) però poden arribar a fer uns 3 centímetres al cap de tres anys, tal com s'ha demostrat al laboratori del Consorci de l'Estany. Tot aquest procés és el que s'ha reproduït al laboratori experimental, que agafa directament aigua de l'estany de Banyoles -on hi ha els nutrients que engreixen les nàiades- amb l'ajuda d'unes canalitzacions i d'uns dipòsits que fan de piscines.  Entre els avantatges de la tècnica in vitro, destaca que es prescindeix del peix hoste i les larves es sembren en medis de cultius que es posen en una estufa estèril en condicions controlades. Segons els tècnics, aquest mètode permet reduir els costos de producció, reduir el temps al laboratori i estandarditzar el procés de manera que es té un major control.  Aquest 2017 està previst que s'alliberin uns 4.000 exemplars dels 7.000 que hi ha actualment al laboratori de cria. Fan uns 2 centímetres, la mida idònia per garantir la seva viabilitat i evitar que acabin a mans de depredadors, sobretots peixos exòtics com la carpa o el peix sol. Fins al moment, s'han alliberat un total de 177 exemplars en 5 noves localitats a l'Estany de Banyoles. També aquest any es vol provar d'alliberar directament  juvenils de menys d’un mil·límetre en ambients adequats, estalviant així l’engreix al laboratori. Reduir la mortalitat, un repte Un dels aspectes que caldrà perfeccionar és l'elevada mortalitat dels exemplars joves, un fet habitual en aquestes espècies però que per a la cria en captivitat és un 'handicap'. Fins ara han provat diferents tècniques per augmentar la supervivència. La que millor ha funcionat ha estat el manteniment de llavors de nàiades en tamisos suspesos en tancs on l'aigua de l'estany es va renovant acompanyat d'una alimentació suplementària fet amb concentrat d'algues liofilitzades. Durant aquest procés s'ha aconseguit arribar a un nivell de supervivència en els primers mesos de fins al 36,5% que contrasta amb el que hi ha habitualment i que se situa entre el 5 i l'1%.  Les nàiades són uns musclos d’aigua dolça que viuen mig enterrats en el sediment i s’alimenten filtrant les partícules de l’aigua. Cada exemplar pot filtrar 70 litres d'aigua per dia i són un indicador del bon estat ambiental, segons ha destacat el coordinador del Consorci de l'Estany, Miquel Campos.   El laboratori de cria de nàiades del Consorci de l’Estany és un dels pocs centres de reproducció en captivitat a Europa, i un dels tres únics especialitzats en la reproducció d’aquestes espècies en concret. Destaca per haver aconseguit una major productivitat fins a l'actualitat.

Summary: El laboratori de nàiades de Porqueres obté els primers juvenils mitjançant in vitro, una experiència pionera a Europa


El president de Cs, Albert Rivera, ha afirmat que la petició de la fiscalia de processar la cúpula de la CCMA per organització criminal demostra que és un "braç polític al servei del separatisme". Rivera ha afirmat que és una "vergonya" que la televisió pública de Catalunya sigui "investigada per un cop d'estat quan hauria de servir a l'interès general". Segons el líder del partit taronja, TV3 "manipula cada dia" i ha dit que el fet que el ministeri públic vulgui atribuir un nou delicte a la cúpula de la CCMA és una "prova" que cal "treballar perquè TV3 deixi de ser un instrument en mans dels separatistes". Rivera també ha recomanat al director de TV3, Vicent Sanchis, que es busqui "un bon advocat" i ha demanat que, en cas que hi hagi "investigació i delicte", compleixin "fins l'últim dia de les penes" i no hi hagi "ni indults ni privilegis". Rivera ho ha dit aquest dimecres al migdia en una atenció als mitjans a la Feria de San Isidro de Madrid acompanyat dels candidats a l'alcaldia de la capital de l'Estat i de la Comunitat de Madrid, Begoña Villacís i Ignacio Aguado. La fiscalia ha demanat al jutjat d'instrucció número 13 de Barcelona que processi per organització criminal no només a la cúpula de la Corporació Catalana de Mitjans Audiovisuals (CCMA) sinó també a altres càrrecs i excàrrecs del Govern i empresaris que estarien implicats en l'organització del referèndum.  La fiscalia constata que de la instrucció practicada fins al moment "s'infereix que l'actitud dels processats ha estat conjunta i coordinada", i que davant de les resolucions del Tribunal Constitucional (TC) "s'ha continuat amb el full de ruta que tenien marcat cadascú en l'àmbit de les seves competències i responsabilitats".

Summary: Rivera sosté que la petició de la fiscalia demostra que la CCMA és un "braç polític al servei del separatisme"


El conseller Antoni Comín, destituït en aplicació de l'article 155, ha adreçat un missatge als seus companys de Govern empresonats: "No descansarem fins tornar-vos la llibertat". A través del seu compte de Twitter, Comín ha afegit: "La vostra valentia serà, des d'avui, el motor més poderós de la nostra lluita, que és la lluita per la democràcia, la justícia i la dignitat". Comín ha tancat el tuit amb les etiquetes '#companys', '#amics' i ''#governlegitim'. El conseller és a Bèlgica juntament amb Carles Puigdemont, Clara Ponsatí, Lluís Puig i Meritxell Serret.

Summary: Comín: "No descansarem fins tornar-vos la llibertat"


El president del PPC, Xavier García Albiol, ha demanat aquest dimecres al PSOE que "actuï amb la mateixa celeritat i contundència" que els darrers mesos els socialistes han tractat "persones properes al PP" quan s'han descobert "algun tipus d'irregularitats". Ho ha dit arran que 'El Confidencial' asseguri que el ministre de Cultura, Màxim Huerta, va defraudar 218.332 euros a través d'una societat entre els anys 2006 i 2008. "Hauria de ser coherent i si no ho és ell, ho hauria de ser el seu partit i demanar-li responsabilitats", ha advertit Albiol des de Badalona en declaracions als mitjans. En aquest sentit, i arran de l'entrevista de Huerta a Onda Cero –ha afirmat que "no hi va haver mala fe i va haver-hi responsabilitat, no com a ministre sinó com a ciutadà"-, Albiol ha afirmat que Huerta és "una mica penques".

Summary: Albiol demana al PSOE que actuï amb Huerta amb "la mateixa celeritat i contundència" que demanaven al PP


Els Capgrossos de Mataró han completat la millor actuació de la seva història, justament en la Diada de Les Santes, la seva festa major. La fita és doble perquè mai fins ara els Capgrossos havien pogut descarregar cap gamma extra a la plaça de Santa Anna i aquest diumenge n'han descarregat dos, la torre de nou amb folre i manilles i el cinc de nou amb folre. La històrica actuació dels blaus s'ha completat amb el tres de nou amb folre i un pilar de sis. La millor actuació de la jornada l'han fet els Castellers de Vilafranca, amb tres gamma extra: el quatre de nou amb agulla, la torre de nou amb folre i manilles i un espectacular tres de vuit aixecat per sota, tots ells descarregats. En la ronda de pilars han carregat el pilar de set amb folre. Els Minyons de Terrassa han descarregat sense complicacions la 'tripleta màgica'. Els Capgrossos han trencat el seu sostre casteller. Tot i no haver-ho fet mai fins ara, els de la camisa blava es plantejaven el repte d'intentar descarregar dos gamma extra en una mateixa diada castellera, amb l'afegit que a la seva ciutat mai fins ara havien aconseguit descarregar-ne cap. De fet, els Capgrossos només comptaven al seu currículum amb un gamma extra descarregat, la torre de nou amb folre i manilles que havien assolit dues vegades a la Diada de Tots Sants de Vilafranca i un cop al Concurs de Castells. La primera ronda de les Santes, amb un tres de nou amb folre impol·lut feia augurar una gran diada, i així ha estat. En segona ronda, els Capgrossos s'han tret l'espina de la torre de nou i, per primera vegada l'han descarregat a casa a ritme de Bequetero –el pasdoble himne de la festa major de Mataró. El següent repte era fer la millor actuació de la història de la colla, de la ma del cinc de nou amb folre. En tercera ronda l'han provat, però tot i que pujava molt quiet i semblava que almenys el podrien carregar han facilitat, finalment han decidit deixar-ho en intent i l'han desmuntat. Els de Mataró no hi ha renunciat i en la ronda de repetició l'han tornat a plantejar. El cinc de nou ha tornat a pujar ben parat, sense batzegades i absolutament controlat fins a la descarregada, desfermant l'eufòria a plaça. Tres gamma extra dels verds A més del gran paper de la colla local, la Diada de Les Santes ha comptat, un cop més, amb una excel·lent actuació dels Castellers de Vilafranca, que han descarregat tres gamma extra. Els verds han hagut de defensar en primera ronda el quatre de nou amb agulla, que ha pujat molt tremolós i ha estat a punt de cedir en la sortida dels dosos. Tot i això l'estructura ha aguantat i l'han defensat fins a tenir-lo descarregat. Els verds han descarregat en segona ronda la torre de nou amb folre i manilles i han posat la cirereta a l'actuació amb un espectacular tres de vuit aixecat per sota. El primer intent del tres de vuit ha fet llenya quan eren a punt de coronar-lo i a la repetició l'han pogut descarregar després de defensar-lo de manera èpica durant la carregada. Tripleta màgica de Minyons Per la seva banda, els Minyons de Terrassa han renunciat per primer cop en molts anys als gamma extra per la festa major de Les Santes. Després d'haver actuat dissabte a Sant Cugat del Vallès, els egarencs han completat la 'tripleta màgica' a Mataró. Han descarregat amb comoditat el tres de nou amb folre, el quatre de nou amb folre i el cinc de vuit, tancant l'actuació amb el pilar de sis, també descarregat.

Summary: Els Capgrossos de Mataró completen la millor actuació de la seva història descarregant dos gamma extra per Santes


El Personal Docent i Investigador (PDI) de la Universitat Autònoma de Barcelona (UAB) ha denunciat la "precarització" de les condicions laborals que han vingut patint en els darrers anys i han reclamat al nou equip rectoral que surti de les eleccions d'aquest dijous que es comprometi a no fer acomiadaments ni més retallades. La presidenta del comitè d'empresa del PAS, Sònia Sànchez, ha explicat que van decidir convocar aquesta vaga per fer visible la seva situació i després de saber que l'actual rector pretenia "aprovar a corre cuita" un seguit de mesures que comportaven més acomiadaments i retallades. Segons han explicat, a la UAB hi ha més d'un 40% del professorat sense contractes indefinits, una borsa de 200 interins que no tenen les mateixes condicions que els que tenen plaça però sovint fan les mateixes funcions i "desenes de persones que fan recerca sense contracte". Han demanat al futur rector o rectora que prengui el "compromís públic" que això canviarà. La jornada de vaga és la continuïtat d'un seguit de protestes que fa unes setmanes que porten a terme. La vaga ha començar amb la visibilització de la protesta tallant els accessos a la UAB. Al migdia, una setantena de persones ha fet una concentració davant del Rectorat de la UAB reclamant la fi de la precarització de la seva situació. Sànchez ha reconegut que la vaga, convocada per CGT i a la que s'hi ha sumat altres co·lectius,  no estava entesa com una vaga tradicional sinó que el principal objectiu era aconseguir aquesta visibilitat i reclamar als futurs rectors que agafin el compromís públic de comprometre's a garantir els drets laborals dels treballadors.  En aquest sentit, ha assegurat tenir el "compromís oral" de la candidata Margarita Arboix, amb qui el col·lectiu s'ha reunit per exposar-li les seves reclamacions. En canvi, ha explicat que no ha estat possible trobar-se amb l'altre candidat, Antoni Méndez.  Sànchez ha resumit que les seves reclamacions passen per exigir "que deixi d'haver la precarització, explotació, inestabilitat i sensació d'incertesa absoluta" que tenen actualment part dels professors i personal de la UAB. Des de CGT, el professor Ermegonl Gassiot ha xifrat en més d'un 40% el professorat contractat sense contracte indefinit i ha afegit que la situació s'agreuja si es té en compte que hi ha una borsa de 250 interins, quan fa quatre anys no n'hi havia, i que aquests persones poden ser professors que fa més de 20 anys que tenen fet una tesi, que han dirigit un projecte, que tenen més de 50 anys i que no saben si mantindran la feina, a més de cobrar el 85% del sou i no poder cobrar complements per recerca.  Ha afegit que a això s'ha de sumar la situació de la recerca a la UAB, on ha assegurat que hi ha laboratoris "amb desenes de persones que fan recerca sense contracte" amb el conseqüent risc que ha alertat que això comporta. A més, ha quantificat en un terç els professors associats o postdoctorals que cobren com a molt 1.1000 euros al mes però que en la majoria de casos el sou "està per sota de 800, 600 i 600 euros". Gassiot ha dit que aquesta gent ha de complementar el sou de docent amb altres feines i això té efectes sobre la qualitat de la docències que poden arribar a donar.  D'altra banda, Gassiot ha demanat a qui sigui el futur rector o rectora "que posi el diàleg, el debat i la negociació al centre de l'agenda política de la universitat" i s'avingui a parlar amb totes les parts. Això inclou ha dit retirar els processos judicials oberts contra professors i sindicalistes.  Per últim, Sara Díaz, estudiant i investigadora de la UAB ha explicat que recentment s'ha creat l'Assemblea de Precàries, un moviment que neix amb la voluntat d'unir gent de diferents perfils professionals que viuen una situació precària a la universitat i que ho volen denunciar i agrupar-se en un "espai comú de lluita". "Volem demanar una educació i recerca pública i de qualitat perquè el procés de privatització ens ha portat a condicions molt miserables", ha dit.  Els professors van convocar la vaga fa setmanes i just després de la convocatòria l'equip de govern va comunicar que aplaçava algunes de les mesures anunciades. En concret, no es van tirar endavant els canvis en la contractació d'associats que segons CGT podria deixar fora 300 treballadors, així com la mesura que podria introduir la subcontractació de personal. El comitè d'empresa va decidir mantenir la convocatòria de vaga per exigir que també es retirés la mesura que contempla la retallada de personal en 75 llocs de treball i la no renovació d'uns 150 interins, segons ha explicat Gassiot.

Summary: Docents i investigadors de la UAB reclamen posar fi a la "precarització" de les condicions laborals


L’Estat espanyol ha sumat 743 morts per coronavirus i 5.478 nous positius en les últimes 24 hores. Així doncs, Espanya ja acumula 140.510 casos confirmats de coronavirus i 13.798 persones mortes per la covid-19. És l’últim balanç de dades fet públic aquest dimarts al matí pel Ministeri de Sanitat que mostra un repunt de l’increment diari de casos i defuncions després de quatre dies de descensos. Pel que fa al nombre de persones ingressades a les Unitats de Cures Intensives (UCI), n’hi ha 7.069 -138 més que el dia anterior-. També s’han donat d’alta 43.208 pacients, 2.771 més amb relació a dilluns.  La Comunitat de Madrid continua concentrant el nombre més gran d’afectats, amb 40.469 positius i 5.371 morts, seguida de Catalunya amb 28.323 casos i 2.908 morts. La xifra total d’infectats implica un augment del 4% amb relació a les dades de positius confirmats de dilluns. Entre diumenge i dilluns, l’increment de positius confirmats va ser inferior, del 3,2%. Pel que fa a les defuncions, els 743 morts en les últimes 24 h suposen 106 més que els registrats dilluns i implica un augment del 5,7%. L’augment és superior al del dia anterior quan va ser del 5,1%. El nombre de persones a l’UCI ha augmentat un 2% i les altes un 6,8%.

Summary: Espanya suma 743 morts més per coronavirus i 5.478 positius en 24 h i arriba a les 13.798 defuncions i 140.510 casos


Les fàbriques de SEAT a Catalunya mantindran demà la seva activitat normal després que els sindicats majoritaris hagin decidit no adherir-se a la vaga general de dimarts. Així ho han expressat els sindicats majoritaris (UGT, CCOO i STS-USOC), que representen el 87% del comitè d'empresa. El text també informa que "l'aturada de país" prevista per demà és fa perquè el conjunt de la societat catalana i la classe treballadora  "decideixin de forma voluntària i amb consciència" acudir a les diferents mobilitzacions convocades. Els sindicats sí han secundat una aturada i una concentració de cinc minuts aquest dilluns al punt del migdia per expressar la seva solidaritat amb les persones ferides durant les càrregues policials produïdes l'1-O a Catalunya.

Summary: Els sindicats de SEAT no secunden la vaga general del 3-O


L'alcaldessa de Figueres, Marta Felip, ha declarat davant del jutge que l'1-O va actuar "com una ciutadana més". Felip només ha respost a les preguntes del seu advocat i ha explicat que les diligències s'han obert arran de la denúncia d'un particular vinculat al partit polític INTRA, que va concórrer a les municipals de 2015. En aquest sentit, ha assegurat que es tracta d'un cas "polític" i que espera que el jutge que la investiga ho tingui en compte. Felip ha declarat també que "a Figueres es va votar perquè la gent ho va voler i es va fer amb una organització absolutament aliena a l'Ajuntament". L'alcaldessa ha arribat pels volts d'un quart d'una del migdia als jutjats l'esperaven una cinquantena de persones per donar-li suport, entre les quals hi havia alcaldes, regidors, familiars i amics. El Jutjat de Primera Instància i Instrucció 6, que l'ha citat, la investiga per un presumpte delicte de desobediència en relació a la celebració del referèndum. L'alcaldessa de Figueres, Marta Felip, ha arribat als jutjats de Figueres pels volts d'un quart de dues del migdia on estava citada a declarar davant del Jutjat de Primera Instància i Instrucció 6 per un presumpte delicte de desobediència en relació a l'1-O. Ho ha fet enmig d'una concentració d'una cinquantena de persones entre les quals hi havia alcaldes, regidors, familiars i amics. Felip ha assegurat abans d'entrar a declarar que estava "tranquil·la" i convençuda que aquell dia no va fer res malament.  La màxima representant municipal ha declarat durant uns vint minuts en els quals només ha respost a preguntes del seu advocat i s'ha negat, en canvi, a respondre al jutge i a la fiscalia. Felip ha explicat que aquell dia va actuar "com una ciutadana més". "A Figueres es va votar perquè la gent va voler i amb una organització absolutament aliena a l'Ajuntament", ha assegurat. "Els alcaldes aquell dia vam tenir el mateix paper que la resta de ciutadans i espero que això es tingui en consideració", ha afegit.  Felip també ha explicat que, tot i que inicialment s'havia dit que les diligències contra ella s'havien obert arran d'un atestat policial instruït per la Guàrdia Civil, en realitat provenen de la denúncia d'una persona vinculada al partit polític Izquierda Nacional de los Trabajadores (INTRA), que va concórrer  a les eleccions municipals del 2015.  En aquest sentit, ha dit que creu que es tracta d'un assumpte "polític", amb un "interès al darrere" i que espera que el jutge "ho vegi". "No és casual", ha reblat.  L'alcaldessa ha assegurat que no esperava que "mai arribés aquest dia", tot i que ha admès que durant aquests mesos s'ha "mentalitzat" que hauria d'anar als jutjats. Amb tot, però, ha dit que espera que el cas acabi arxivat.  Més alcaldes investigats Felip no és la primera alcaldessa que declara en relació a aquests fets. Fa uns mesos, també ho va fer la de Girona, Marta Madrenas. En aquest cas, pels delictes de desobediència i prevaricació en el marc de la investigació oberta per la Fiscalia Superior de Catalunya sobre la cessió de locals electorals per al referèndum.  En aquella ocasió, Madrenas va declarar des del seu despatx assistida per un advocat i va respondre a una única pregunta, que buscava esbrinar com es van posar a disposició de la ciutadania els diferents col·legis electorals. L'alcaldessa de Girona va assegurar que era "públic i notori" que ningú de l'equip de govern, cap treballador públic o responsable dels centres va obrir els col·legis (perquè no havien tancat des del divendres). Igual que l'alcaldessa de Figueres, la de Roses, Montse Mindan, també va haver d'anar als jutjats per haver donat suport a l'1-O tot i que es va negar a declarar. En aquest cas, la causa tampoc es va obrir d'ofici sinó arran de la denúncia presentada per un particular. A mitjans d'abril, Instrucció 1 de Figueres va arxivar la causa contra ella (també oberta per desobediència).  Aquest dimarts, Mindan, juntament amb diversos representants de la comarca, ha volgut mostrar el seu suport a Felip a la concentració que s'ha fet a les portes del jutjat i on s'ha desplegat una pancarta on es podia llegir 'Som República'.

Summary: Marta Felip declara als jutjats que l'1-O va actuar "com una ciutadana més"


L'empresariat gironí reclama "un protocol clar i unificat" per afrontar els casos de covid-19 a les empreses i centres de treball. El Grup Impuls per Girona (GIG), que formen les cambres de comerç, les patronals i el Fòrum Carlemany, denuncien que els metges de primària no van a la una i que apliquen criteris dispars quan fan una prova PCR a un treballador perquè sospiten que s'ha infectat. Deixant de banda el temps d'espera dels resultats, sostenen que quan el test dona negatiu, alguns CAP signen la baixa i fan guardar quarantena i altres, per contra, li donen l'alta. A més, lamenten que no se'ls comuniquin directament les baixes i reclamen a Generalitat i Minsteri que els contagis per coronavirus no s'equiparin a un accident laboral. El GIG denuncia a les administracions que les empreses es troben "indefenses" perquè no hi ha "un protocol clar i unificat" per afrontar els casos de covid-19 als centres de treball. En un comunicat, les tres cambres de Comerç (Girona, Palamós i Sant Feliu de Guíxols), les patronals Foeg i Pimec i el Fòrum Carlemany critiquen que des dels CAP no s'actua de la mateixa manera. I que això crea distorsions. "Hi ha molts dubtes sobre quins criteris cal seguir amb els treballadors que, tot i haver estat en contacte amb un positiu, surten negatius dels testos PCR", sosté el GIG en un comunicat. Les empreses gironines critiquen que els metges dels CAP "actuen de manera diferent" quan fan proves PCR a treballadors que sospiten que s'han infectat. Deixant de banda el temps d'espera per tenir el resultat, que en alguns casos "supera els tres o quatre dies durant els quals l'empresa no sap quin criteri adoptar", el GIG critica que quan la PCR surt negativa, hi ha CAP que actuen d'una manera i d'altres, d'una altra. "Alguns signen la baixa del treballador i d'altres li donen l'alta", diu l'empresariat gironí. El GIG també subratlla que no hi ha "cap comunicació directa" entre Salut i les empreses per informar-los de les baixes. "De manera que es poden trobar que hi hagi personal que estigui treballant tot i tenir la baixa", lamenten des del Grup Impuls per Girona. "No és accident de treball" D'altra banda, el GIG també fa seva la demanda que s'elimini la qualificació expressa de 'contagi per coronavirus' com a "accident de treball" o bé "que es dictin normes de seguretat més clares sobre aquest supòsit". L'empresariat gironí sosté que, "en un moment de gran fragilitat empresarial, moltes empreses temen que qualsevol contagi pugui portar conseqüències greus en matèria de responsabilitat empresarial".  La demanda ja s'ha fet arribar tant al Departament de Treball, Afers Socials i Famílies com també al Ministeri de Treball i Economia Social.


El fiscal demana 34 anys i 11 mesos de presó per a un acusat d'intentar assassinar la dona embarassada de cinc mesos calant foc al pis on vivien, al carrer Torras i Bages número 30 de Salt (Gironès). Segons sosté l'acusació pública, l'1 de gener del 2016 l'home va colpejar la dona i li va llançar un moble a sobre, deixant-la atrapada per una cama. Aleshores, va començar a acumular roba i un matalàs i la va incendiar amb un encenedor. L'home va marxar del pis "ignorant les súpliques de la seva dona, que no es podia alliberar per ella mateixa". Les flames es van propagar i van provocar un intens fum negre que va obligar a desallotjar tot l'edifici. Durant l'evacuació, un heroi anònim que no s'ha identificat va sentir la dona cridar i va aconseguir treure-la del pis.  El fiscal Enrique Barata relata que l'acusat tenia la víctima "sotmesa". Durant almenys un any, descriu a l'escrit d'acusació, li limitava l'ús del telèfon, no la deixava entrar i sortir de casa sense el seu permís, la vigilava, la insultava, la humiliava i la maltractava. "Aquesta situació menyscabava greument la dignitat i el respecte de la víctima, generant-li un estat d'angoixa i por permanent", exposa l'acusació pública.  El dia abans de calar foc a l'immoble, l'acusat ja va agredir la dona. Segons detalla la fiscalia, cap a les deu de la nit del 31 de desembre del 2015 va arribar "crispat" al pis on convivien, la va agafar "violentament" pel cabell i la va llançar contra la paret. Després, va agafar el menjar que la víctima havia preparat per a la revetlla i el va tirar a les escombraries.  L'endemà, cap a la una de la tarda, el matrimoni estava a casa quan la víctima es va adonar que la seva bossa de mà estava oberta i no hi havia la cartilla de mèdica de seguiment de l'embaràs. Li va reclamar a l'acusat, que es va negar a tornar-la-hi. Minuts més tard, i aprofitant que l'home estava a la dutxa, la dona la va localitzar amagada en una estanteria del menjador i la va agafar.  "Quan l'acusat se'n va adonar, es va enfurismar i, tot i saber que estava embarassada de cinc mesos, la va començar a colpejar amb puntades de peu i bufetades per tot el cos", exposa el fiscal. La dona es va intentar refugiar en una habitació del pis. El processat la va perseguir, la va arraconar i li va bolcar a sobre un moble. La víctima va quedar atrapada per la cama esquerra i no es podia moure. "Conscient de la situació d'indefensió i la incapacitat d'escapar de la víctima, va començar a recollir roba i a col·locar-la sobre el moble que empresonava la dona", manté Barata. També va arrossegar un matalàs fins a l'habitació i el va col·locar al costat del moble.  Cala foc i marxa Aleshores, va agafar un encenedor que duia a sobre i va calar foc tant a la roba com al matalàs. "Va sortir de l'habitació ignorant les súpliques de la seva dona", diu l'acusació. El foc es va propagar provocant una gran fumera negra. El fiscal afirma que el fum tòxic va posar en perill, també, la vida dels veïns de l'edifici.  La policia va haver de desallotjar urgentment tot el bloc, fins que la intensa fumera i el foc van impedir que els agents poguessin tornar a entrar a l'edifici "per risc per a la seva salut o vida". Segons el fiscal, durant l'evacuació de l'edifici, un heroi anònim va sentir "els crits i les súpliques" de la víctima, va entrar al pis, la va alliberar i la va treure al replà exterior. "És una persona que no ha pogut ser identificada de les que evacuaven tumultuosament l'edifici", descriu el fiscal.  Els Bombers van extingir l'incendi. El foc ja havia afectat greument l'estructura del pis i la van haver d'apuntalar amb bastides i bigues. L'incendi va provocar desperfectes taxats en 15.426 euros.  Com a conseqüència de l'agressió, la dona va patir contusions, hematomes i erosions a la zona abdominal, a les lumbars i al genoll. A més, la van haver d'atendre per una intoxicació lleu per inhalació de fum.  L'acusat, que té 44 anys i és d'origen marroquí, està en presó provisional des de 3 de gener del 2016 i té una ordre d'allunyament de la víctima. El fiscal Enrique Barata demana que el condemnin a 34 anys i 11 mesos de presó. L'acusa d'intent d'assassinat (14 anys i 11 mesos) i avortament en grau de temptativa (2 anys) amb una agreujant de parentiu, un delicte d'incendi (14 anys), dos delictes de maltractament (1 any per a cadascun) i un de maltractament habitual (2 anys).  També reclama que no es pugui apropar a la víctima i que no tingui la pàtria potestat del fill en comú durant un termini de 5 anys si l'embaràs "va fructificar". En matèria de responsabilitat civil, vol que indemnitzi la víctima amb 10.000 euros.

Summary: S'enfronta a 34 anys i 11 mesos de presó per intentar assassinar la dona embarassada calant foc al pis on vivien, a Salt


El PP revalidarà la victòria a les properes eleccions generals, segons el baròmetre que ha publicat aquest dijous el Centre d'Investigacions Sociològiques (CIS). Amb un 29,4% dels vots, els populars superarien en quatre punts al PSOE (25,3%), doblarien a C's (14,7%) i triplicarien a Podem (10,8%). El baròmetre no fa una estimació dels escons que aconseguiria cap força política. Izquierda Unida, a qui el CIS encara situa de la mà d'ICV, es col·locaria en cinquena posició amb el 4,7% dels suports, immediatament per davant de CDC (2,9%) i ERC (2,2%). Pel que fa a Unió, l'enquesta el situa en el 0,1% dels vots en el conjunt de l'Estat. La distància entre el PP i la resta de partits s'amplia a menys de dos mesos de les eleccions. El baròmetre del CIS els situa a tocar del 30% dels vots i a gairebé 4 punts del PSOE, tot i que els socialistes milloren els resultats respecte el baròmetre de l'abril, quan els hi donaven un 24,3% dels suports pel 25,6% que obtenien aleshores els populars. En intenció directa de vot, però, és el PSOE el partit que prefereixen els enquestats (16,6%), superant al PP (15%). C's, amb un 11% en intenció directa ocupa la tercera posició, per davant de Podem (8,8%). Els dos grans partits estatals eixamplen la distància respecte les forces emergents. Així, quan es té en compte l'estimació de vot que preveu el CIS, el PP doblaria en vots a C's, que seria la tercera força al Congrés i pràcticament triplicaria els vots de Podem. Només el PSOE manté el pols als populars, tot i que la diferència entre ells creix respecte les enquestes de l'abril, abans de les eleccions municipals. En cinquena posició, Izquierda Unida obtindria el 4,7%, tot i que el CIS contempla una aliança amb ICV a Catalunya que no es donarà, ja que els ecosocialistes han optat per presentar-se en coalició amb Podem i Barcelona En Comú. A continuació, CDC amb un 2,9% (3,2% a l'abril) i ERC amb un 2,2% (2,0% a l'abril) es disputaren la sisena posició. Com que l'enquesta no territorialitza els resultats, és a dir, no estima el resultat a cada comunitat, no és possible saber qui guanyaria les eleccions a Catalunya perquè, entre d'altres, no se sap el suport que obtindria C's, PPC, PSC o ICV en coalició amb Podem. Compromís obtindria, segons el CIS, l'1,4% dels vots del total estatal. UPyD s'hauria de conformar amb l'1,2%, el mateix percentatge que Amaiur, el PNB, amb el 0,7%, Coalició Canària amb el 0,6%, BNG amb el 0,5% i Unió i diversos partits més arribarien tot just al 0,1% del total de vot.

Summary: El PP guanyaria les eleccions superant al PSOE en quatre punts i a molta distància de C's i Podem


L'assaig clínic que comença aquest dilluns a Catalunya per reduir les infeccions de coronavirus es farà a unes 195 persones amb la malaltia covid-19 i a uns 3.000 contactes. L'assaig se centrarà en la Conca d'Òdena, afectada per un brot important que ha obligat a confinar la població des de dijous, i al nord de l'àrea metropolitana de Barcelona. El metge investigador de l'Institut de Recerca Germans Trias i Pujol, Oriol Mitjà, ha explicat que, als casos positius, se'ls donarà un medicament antiretroviral que s'utilitza per al VIH per reduir el nombre de dies en què una persona pot contagiar. Als seus contactes, se'ls administrarà un fàrmac profilàctic que es fa servir per al lupus o l'artritis per evitar que desenvolupin la malaltia.  En una roda de premsa per donar detalls de l'assaig, Mitjà ha destacat que l'objectiu de l'estudi és "parar les cadenes de transmissió" del virus. La premissa de l'assaig és que el coronavirus és "molt transmissible"; es calcula que una persona amb coronavirus en contagia tres més. Els resultats de l'estudi s'esperen en 21 dies.

Summary: L'assaig clínic pel coronavirus es farà a 195 positius i 3.000 contactes a Igualada i al nord de l'àrea de Barcelona


El Mercat de Música Viva de Vic (MMVV) ha començat a enregistrar els concerts de la 32a edició, que es podran seguir en línia del 14 al 19 de setembre. A causa de la covid-19, el festival celebra enguany la seva edició més atípica, i és que dels 52 concerts que es faran, una quarantena seran a través d'Internet. Oriol Roca, codirector artístic del MMVV, ha ressaltat, com a punt positiu de les propostes en línia, que "per un artista tenir un concert enregistrat i poder-lo ensenyar als altres és una molt bona eina de treball". Alguns dels grups que enregistren els concerts aquest dimarts són Nerea Bassart Trio, Carlos Sarduy i Renaldo&Clara. Bassart ha agraït que el festival se celebri i ha apuntat que "és millor renovar-se que morir".  La 32a edició del MMVV combinarà les actuacions en línia amb els concerts presencials. El gruix d'actuacions, però, serà a través d'Internet amb una quarantena d'estrenes. Es tracta d'actuacions que es graven en alta qualitat i que s'oferiran primer als professionals i després al públic general, del 14 al 19 de setembre, a través del web del mercat. Roca ha detallat que els concerts estan gravats per cinc càmeres diferents –tres operadors de càmera i dues càmeres fixes- i ha afirmat que, de moment, estan "molt contents" amb el resultat. A més, assegura que han rebut "molt bon 'feedback'" per part dels artistes. "Els artistes ho reben molt bé perquè és un punt de llum en un moment de molta inactivitat", ha explicat Roca. De fet, pel codirector artístic del Mercat aquesta "no és la situació desitjada, però és la que tenim" i, per això, considera que "el millor que podíem fer era oferir una eina útil per poder treballar i, si no es poden veure els concerts presencialment, doncs almenys que es puguin gaudir des de casa amb un bon so i una bona imatge". Amb les gravacions que es fan, creu Roca, "els artistes poden plasmar la seva posada en escena i el públic i professionals es poden fer una idea molt clara de l'espectacle".  Els responsables del Mercat també han sabut treure el punt positiu d'aquesta edició tan atípica i creuen que la versió en línia també té alguns avantatges com que els artistes "disposaran d'un vídeo per poder treballar en un futur, i tindrem més xerrades i presentacions de projectes, ja que no estarem limitats per un horari".  A més, assegura que estan treballant perquè alguns aspectes d'aquesta edició quedin de cara al futur.  "És millor renovar-se que morir" Aquest dimarts s'enregistren algunes d'aquestes actuacions com les de Nerea Bassart Trio, Carlos Sarduy i Renaldo&Clara. En el cas de Nerea Bassart Trio, la covid-19 va estroncar la presentació del primer disc de la formació penedesenca. Al febrer van treure el disc 'Soroll', format per onze temes, però la pandèmia va obligar-los a anul·lar la presentació del treball. Per això, estan molt agraïts amb el Mercat de Vic i han lamentat que "sigui la cultura el primer que s'hagi tancat, tot i que és on hi ha més mesures de seguretat". Sobre el nou format del MMVV, han apuntat que "sempre és millor renovar-se, que no morir".  Per la seva banda, el trompetista i percussionista cubà Carlos Sarduy, ha ressaltat que l'esforç que està fent el MMVV és "vital per a la cultura i la humanitat, perquè sense cultura no som res". Sarduy ha lamentat que la crisi de la covid-19 ha frenat molts projectes culturals i, en concert, ell ha hagut de cancel·lar molts dels concerts que tenia programats per la gira a Amèrica.  Espectacles en línia i en viu L'edició d'enguany del Mercat combinarà les actuacions en línia amb els concerts en viu, malgrat que el gruix principal serà a través d'Internet. De fet, l'espectacle inaugural serà virtual i anirà a càrrec de Maria Arnal i Marcel Bagés, que presentaran el seu nou treball '45 cerebros y 1 corazón' el proper 13 de setembre al vespre. En concret, les actuacions enregistrades en exclusiva pel Mercat de Música Viva de Vic durant els mesos d'agost i setembre a l'Atlàntida de Vic s’estrenaran del 14 al 19 de setembre a través de la pàgina web del MMVV. Cada dia s'oferiran uns 8 concerts. Els professionals els tindran disponibles en exclusiva, 24 hores abans que es pengin a la graella per tot el públic. Pel que fa als concerts en viu, se n'han programat una dotzena a quatre espais diferents: la Plaça dels Màrtirs, la Bassa dels Hermanos, el Parc Jaume Balmes i l'exterior de l'Atlàntida. Una de les novetats serà que els concerts de l'Atlàntida seran 100% accessibles i es podran seguir a través del llenguatge de signes. Roca ha explicat que, a dia d'avui, les mesures per la covid-19 "no afecten al plantejament dels concerts en viu", tot i que ha deixat clar que "caldrà esperar a veure com evoluciona la pandèmia, ja que el més important és la salut". Tot i això, Roca ha matisat que "creiem que si s'organitza bé, la cultura pot ser segura i no és un lloc d'especial contagi si es respecten totes les mesures".  De la programació presencial, destaquen les propostes de Pau Vallvé, Blaumut, Gemma Humet, El Pot Petit, o el duo Ana Rossi & Marta Roma. En aquest sentit, el codirector artístic del mercat ha explicat que enguany han hagut de fer un esforç per "vigilar de no programar propostes que tinguin una convocatòria de públic molt desmesurada i molt dirigida a un públic jove, que sembla que és on s'està dient que hi ha menys consciència en relació a la covid-19".  Professionals Pel que fa les activitats adreçades als professionals, enguany es faran de forma virtual de dilluns 14 al divendres 18 de setembre. Roca ha explicat que el ritme d'acreditacions és bo i ha dit que a hores d'ara ja hi ha mig miler de professionals inscrits. A diferència d'altres edicions, enguany l'activitat professional es durà a terme de dilluns a divendres –habitualment era de dimecres a dissabte-, ja que, tal com ha explicat Roca, "si estàs a casa o a l'oficina, tres dies d'activitat intensa és difícilment digerible i difícil de conciliar".  En concret, les activitats professionals s'estructuraran a partir de quatre eixos. El primer són concerts gravats en exclusiva pel MMVV en alta qualitat i realitzats amb vàries càmeres, que es podran visionar -amb lliure accés- a través de la web, i que seran estrenes. El segon eix són els 'pitchings' amb els quals les empreses del sector podran exposar, a través de sessions de zoom i de vídeos que es podran consultar a l'àrea professional, les propostes i novetats dels seus catàlegs. El tercer eix són els webinars que combinaran sessions de gran format amb continguts d'interès per un ampli sector de la indústria musical. I el quart són els 'speed meetings ', cada dia se'n faran sessions, de forma virtual, amb professionals de la música nacionals com internacionals. A nivell internacional, el MMVV ha acordat col·laboracions amb diverses associacions i institucions com l'INAMU (Instituto Nacional de Musica Argentina), que presentarà una selecció de 20 empreses argentines en les sessions de pitchings; l'Institut Ramon Llull, amb qui s'organitzaran reunions amb programadors de l'associació internacional de festivals Forum of World Wide Music Festivals i amb programadors de l'associació europea de sales de música en directe, Live Europe. Impacte econòmic per la ciutat de Vic La regidora de Promoció Econòmica de l'Ajuntament de Vic, Bet Piella, ha celebrat que el MMVV hagi mantingut també una part presencial perquè "dona vida a la ciutat". En aquest sentit, Piella ha dit que "és evident" que enguany l'impacte del festival en els comerços i hotels de la ciutat serà menor, però ha posat de relleu que s'està ajudant al sector cultural que "ho està passant molt malament, i estem donant molta feina a un sector que està patint molt".  Sobre els cribratge massius que es faran a la ciutat de Vic a partir d'aquest dimecres, Piella ha dit que la situació a la capital d'Osona i a la Catalunya Central "és millor que en d'altres zones de Catalunya", tot i que ha deixat clar que "és evident que hem d'estar amatents al dia a dia".

Summary: Escalfa motors l'edició més atípica del Mercat de Música Viva de Vic a causa de la covid-19


han hagut de ser evacuats amb la col·laboració dels Bombers i Mossos d’Esquadra.

Summary: Restablerta la circulació de trens a l'R2 nord entre el Prat de Llobregat i aeroport després de l'avaria d'un comboi


L'empresa Rifacli ampliarà les instal·lacions que té a Montblanc, L'ampliació d'aquesta fàbrica de galetes tradicionals i artesanes es farà en dues fases. En la primera fase, l'empresa construirà una nau logística de 3.000 metres quadrats, on a més d'emmagatzemar els seus productes -com ara neules, carquinyolis, etc-, també es guardaran els cucurutxos i les galetes per a gelat d'una empresa europea. Durant la segona fase, s'aixecarà una nau de producció de 3.500 metres quadrats. Les noves instal·lacions es construiran rere l'actual fàbrica, ubicada a l'entrada de Montblanc, en uns terrenys situats entre la carretera i el cementiri, i està previst que les obres comencin durant el mes de febrer del 2017, una vegada hagi finalitzat la campanya de Nadal.

Summary: L'empresa Rifacli de Montblanc amplia instal·lacions


El portaveu de Ciutadans al Parlament, Carlos Carrizosa, ha presentat aquest dijous una querella contra el president del Govern de la Generalitat, Quim Torra, i la resta de l'executiu, per "proposició per a la sedició" ja que estarien "apel·lant a les masses" amb l'objectiu d'aconseguir una "independència il·legal", com segons Cs ja va fer l'anterior executiu. Carrizosa també ha avisat que "ampliaran" la querella si demà o en els propers dies els suposats "delictes" es concreten en "accions violentes". Sobre la reunió d'aquesta tarda entre Torra i el president del govern espanyol, Pedro Sánchez, Cs la considera una "pèrdua de temps" perquè creuen que el que hauria de fer Sánchez és "exigir" a Torra que "compleixi les lleis" i, en cas que no ho faci, tornar a aplicar el 155. "No és el moment de reunions", ha advertit Carrizosa, a més d'afegir que en el seu parer Sánchez no ha d'estar "pidolant" trobades amb aquells que "no volen acatar l'ordenament jurídic". En aquest sentit, també ha ironitzat que si el president espanyol està "una mica a l'aguait" de les suposades intencions de Torra, veurà que allò que el president català i el seu executiu volen és continuar amb el "pla de secessió" que ja hauria iniciat l'expresident Carles Puigdemont, i fer-ho, segons Cs, de forma "il·legal".  De la mateixa manera, Carrizosa ha reiterat que si Torra no "condemna" accions que considera "violentes" ni adverteix els CDR o grups afins de la "il·legalitat" d'aquestes accions, la solució que hauria de prendre el govern estatal és l'aplicació del 155. "Retraiem a Sánchez que no requereixi Torra de complir les lleis", ha insistit.  El portaveu de Cs, que ha acudit a les portes del TSJC per presentar la querella amb les també diputades del seu grup Marina Bravo i Sonia Sierra, justifica la querella i la petició del 155 perquè segons ell el govern català està "pecant" per "acció i omissió". Carrizosa ha explicat que per acció es refereix a animar els CDR a "apretar" o a demanar "purgues" als Mossos d'Esquadra que van actuar prèviament en manifestacions dels CDR; i per "omissió" es refereix a la "deixadesa absoluta" que considera que el Govern mostra davant dels anuncis de talls de carreteres i "invasió" de ports i aeroports a Catalunya, entre d'altres. "Torra està entrant en el terreny dels delictes, perquè s'està atiant el carrer", ha volgut deixar clar.  Segons ha informat posteriorment Cs als mitjans, els tres diputats no han pogut posar la querella de la forma habitual -que es faria en tan sols uns minuts- per un "problema amb el procurador", però han assegurat que la presentaran igualment.

Summary: Cs es querella contra Torra per "proposició per a la sedició" i avisa que l'ampliarà si hi ha "violència" el 21-D


Els treballadors i treballadores de neteja del centre de treball FCC de Pals (Baix Empordà) faran una vaga de sis dies a l'abril i amenacen amb una aturada indefinida a partir del juny si no es "desbloqueja" la negociació del nou conveni. El sindicat UGT assegura que el mes de setembre es va constituir la mesa i van començar les converses però que la resposta de l'empresa FCC és que "com que s'ha d'iniciar una nova concessió, no es farà cap negociació fins que es conegui el nou adjudicatari". El sindicat diu que el mes de febrer van entrar una instància a l'Ajuntament explicant la situació i critiquen "l'actitud dilatòria de l'empresa i la poca implicació" municipal.  Segons han explicat, hi ha una nova adjudicatària del servei però s'hi ha interposat un recurs i això fa que els treballadors es trobin, de nou, a "l'inici de les negociacions". Reclamen millores salarials i denuncien que fa més de cinc anys que no veuen increments de sou.  La vaga que la quinzena de treballadors han acordat per unanimitat es farà del 17 al 22 d'abril i continuarà de manera indefinida a partir del 15 de juny si no hi ha canvis en la posició de l'empresa.

Summary: Els treballadors de neteja de Pals faran vaga sis dies i amenacen amb una aturada indefinida pel "bloqueig del conveni"


CCOO ha denunciat que més de la meitat de la plantilla de l'ONCE no ha cobrat encara la prestació d'atur. L'empresa va presentar l'ERTO el 5 d'abril i la paga s'havia de rebre el 10 de maig. "Els treballadors i treballadores de l'ONCE porten 35 dies sense cap mena d'ingrés. Un fet que els situa, encara més, en una situació de vulnerabilitat per no poder fer front a les seves despeses", ha avisat el sindicat CCOO, que ha demanat explicacions sobre aquest endarreriment a l'entitat i al SEPE sense obtenir resposta. "És s una situació molt complicada perquè ja portem un mes d'ERTO i ens queden almenys dos mesos més per endavant, i les factures continuen arribant", ha alertat el delegat de CCOO a l'ONCE de Catalunya, José Antonio Fernández.   El sindicat detalla que l'empresa va presentar l'ERTO per la crisi de coronavirus el passat 5 d'abril, i en un principi s'havia d'haver cobrat el dia 3 o 4 de maig. "Posteriorment es va dir que el dia 10 sens falta. Si el proper dia 15 de maig encara no s'ha cobrat la prestació, no serà fins al mes de juny que es rebrà el salari, i per tant els treballadors i les seves famílies quedarien en una situació molt delicada", ha continuat Fernández. Davant d'això, CCOO demanarà a l'ONCE de Catalunya l’avançament de les quanties corresponents, mentre se soluciona el problema de gestió del SEPE. D'aquesta manera les persones treballadores i les seves famílies podran fer front a les despeses corrents. De fet, CCOO assegura que l'ONCE té plena capacitat per anticipar les prestacions a la plantilla afectada, i descomptar-les posteriorment a les nòmines mensuals, un cop s'hagi normalitzar l'activitat. En el supòsit que l'empresa es negui a facilitar la situació de la major part de la seva plantilla, CCOO valora la possibilitat d'iniciar una campanya per demanar responsabilitats a l'ONCE.

Summary: CCOO denuncia que més de la meitat de la plantilla de l'ONCE no ha cobrat encara la prestació d'atur


El president del grup parlamentari de Cs, Carlos Carrizosa, ha celebrat que el Tribunal Constitucional (TC) hagi admès a tràmit el seu recurs d'empara per les sessions de control al president Quim Torra. El líder de Cs ho ha dit en una visita a Rubí, on ha recordat que d'acord amb l'Estatut "una persona que no sigui diputada no pot ocupar la presidència de la Generalitat". Ha lamentat que tant la mesa del Parlament com el màxim responsable de la institució, Roger Torrent, "obliguin" l'oposició a fer "un control polític a algú que no és president". Per Carrizosa aquest fet "vulnera" els drets d'aquests partits. Per tot plegat, confia que el TC es pronunciï a favor de la seva formació i dicti unes mesures cautelars adients.

Summary: Cs celebra que el TC hagi admès a tràmit el seu recurs d'empara per les sessions de control a Torra


L'expresident de la Generalitat, Artur Mas, aposta per convertir la marca JxCat en un partit polític que incorpori tant el PDeCAT com la Crida. Així ho ha assegurat en una entrevista a El Nacional, en què Mas considera que el projecte hauria de ser realitat entre setembre i octubre. Pel que fa a les prioritats del nou partit, Mas creu que s'hauria d'obrir un procés per triar el candidat o candidata a la presidència de la Generalitat i assegura que ni presos ni exiliats han de tornar a assumir el lideratge electoral perquè resulta "inviable". L'expresident afegeix que la resposta a la sentència del Suprem no hauria de passar per la convocatòria d'unes noves eleccions.  En una entrevista a El Nacional, Artur Mas ha defensat la idea que la marca JxCat es converteixi en una organització política que inclogui la Crida i el PDeCat. Segons ha assegurat, Carles Puigdemont és qui ha de liderar aquest procés intern perquè ell mateix ha mostrat la seva intenció de fer-ho. "Ho entenc i ho respecto totalment", ha afegit.  L'expresident considera que aquest procés s'hauria de fer passat l'estiu, entre setembre i octubre, i que JxCat sigui un partit polític "amb tots els ets i uts". "Que funcionés com a tal, amb els seus òrgans de govern, les seves bases, marc ideològic...", ha afegit. Entre les prioritats del nou partit, hi haurà la de triar el candidat a la presidència de la Generalitat.  Resposta a la sentència  Mas creu que la resposta a la sentència del Suprem pel judici de l'1-O ha de ser triple. D'una banda, des del punt de vista judicial, considera que cal organitzar el recorregut judicial posterior, ja que avisa que els tribunals europeus seran els que, en els propers anys, tindran l'última paraula. En segon lloc, la resposta ciutadana que està en mans de l'ANC, Òmnium i AMI, i en tercer, la resposta institucional. En aquest sentit, considera que el Parlament ha de ratificar el dret a l'autodeterminació. "No ens hem d'acovardir", ha afegit. Convocar eleccions, segons Mas, seria la resposta "més fàcil, però no la més bona ni intel•ligent".

Summary: Artur Mas aposta perquè JxCat incorpori el PDeCAT i la Crida


L'Ajuntament de Sant Cugat del Vallès ha aturat el procés per tornar a licitar el servei d'abastament d'aigua al municipi, que actualment té adjudicat l'empresa Sorea, i estudiarà la viabilitat de municipalitzar el servei. L'actual contracte amb Sorea acaba el juny de 2019, però el consistori es compromet a no fer cap passa per tornar a adjudicar el servei fins que  la taula per l'estudi de la municipalització de l'aigua, creada el 2015, no "tingui tota la informació, s'hagi fet el debat oportú i es pugui prendre una decisió raonada i argumentada". La proposta s'ha aprovat al ple municipal a proposta de la CUP.

Summary: Sant Cugat del Vallès frena la licitació de l'aigua i estudia la viabilitat de municipalitzar el servei


José Luis Barcelona, el primer presentador de Televisió Espanyola a Catalunya, ha mort a l'edat dels 84 anys, segons ha informat aquest dilluns la cadena. Nascut a la localitat aragonesa de Borja, Barcelona va entrar el 1959 als estudis de TVE de Miramar i va ser un dels pioners de la cadena. Barcelona va obrir les emissions saludant des del 'Balcó del Mediterrani', títol del primer programa que es va emetre des de Barcelona per a tot Espanya. Barcelona va presentar nombrosos programes com 'Club Miramar', 'Mundo insólito', 'Club del martes', 'Orbe', 'Ésta es su vida', 'Eurofestival', 'Salto a la fama', 'Musical' o 'Carrusel del domingo'. El director de RTVE a Catalunya, Carles González, ha donat a conèixer la mort de José Luis Barcelona a través de Twitter on ha escrit un missatge afectuós en relació a la seva figura: "No s'afronta el futur sense els qui ens han fet arribar fins aquí".

Summary: Mor als 84 anys José Luis Barcelona, el primer presentador de TVE a Catalunya


El president de la Generalitat, Carles Puigdemont, ha respost una piulada del primer ministre de Bèlgica, Charles Michel, que ha reclamava aquest divendres en relació a Catalunya una “solució pacífica” amb respecte per “l’ordre nacional i internacional”. "El diàleg ha estat, i sempre serà, la nostra elecció per resoldre situacions polítiques i aconseguir solucions pacífiques", ha contestat Puigdemont a Charles Michel. Michel ha recordat en la seva piulada que una “crisi” política “només pot ser resolta amb diàleg”. El dia 1 d’octubre el primer ministre belga va fer una piulada per denunciar l'actuació policial a Catalunya per impedir el referèndum. "La violència mai pot ser la resposta. Condemnem totes les formes de violència i reafirmem la nostra crida al diàleg", va dir en un missatge a Twitter.

Summary: Puigdemont, a Charles Michel: "El diàleg ha estat, i sempre serà, la nostra elecció per resoldre situacions polítiques"


L'Associació Amics de l'Òpera de Sabadell celebrarà el seu 35è aniversari amb una nova temporada d'Òpera Catalunya que destaca per l'estrena del muntatge 'Don Carlo' de Verdi. Segons ha explicat la presidenta d'aquest ens, Mirna Lacambra, la posada en escena d'aquesta obra és un "repte" degut a la seva "grandiositat musical i argumental". Així mateix, Amics de l'Òpera també durà a terme el proper 24 de novembre un concert homenatge al Banc Sabadell per reconèixer el "recolzament i suport econòmic i moral" que l'entitat bancària ha mostrat a l'associació al llarg de tota la seva trajectòria. La programació també inclou 'Così fan tutte' de Mozart, 'Cavalleria Rusticana' de Mascagni i 'Pagliacci' de Leoncavallo. Aquestes produccions s'estrenaran al teatre La Faràndula de Sabadell i després giraran per diverses ciutats catalanes com Tarragona, Lleida, Girona, Reus, Sant Cugat o Viladecans, entre d'altres. La temporada d'Òpera de Catalunya s'iniciarà al Teatre La Faràndula de Sabadell amb l'estrena de la representació 'Così fan tutte' de Mozart els dies 25, 27 i 29 d'octubre. Es tracta d'un espectacle que segons Mirna Lacambra "mostra la iniciació en el coneixement de l'autèntica naturalesa de l'amor per part de dues parelles de joves".  El 24 de novembre el teatre sabadellenc acollirà el Gran Concert Homenatge al Banc Sabadell, un espectacle que es duu a terme per agrair el suport de l'entitat bancària a Amics de l'Òpera de Sabadell i a Òpera a Catalunya - que enguany compleix 30 anys de vida-, des dels seus inicis l'any 1982. "No hauria estat possible si no hagués cregut en nosaltres, recolzant-nos, donant-nos- hi suport econòmic i moral, any rere any, sense mai defallir durant 35 anys", ha assegurat Lacambra. En el concert hi intervindran el Cor Amics de l'Òpera de Sabadell, l'Orquestra Simfònica del Vallès i "un meravellós ramell de grans cantants del moment, que interpretaran les mes boniques àries i duets de les òperes", ha apuntat la presidenta. Tots ells estaran dirigits per Daniel Gil de Tejada.  Un dels moments clau de la temporada arribarà el mes de febrer amb l'estrena d'una de les obres mestres del compositor Giuseppe Verdi: 'Don Carlo'. Segons Lacambra aquest és "el gran repte de la temporada" degut a la seva "grandiositat musical i argumental".  La programació finalitzarà amb la posada en escena de dos títols consagrats: 'Cavalleria Rusticana' de Mascagni i 'Pagliacci' de Leoncavallo. Es representaran el 25, 27 i 29 d'abril.  Al llarg dels seus 35 anys de vida l'Associació d'Amics de l'Òpera de Sabadell ha realitzat 841 espectacles, tant a Sabadell com a d'altres punts de la geografia catalana, espanyola i mundial.  Un nou teatre d'òpera a Sabadell Lacambra també ha explicat que l'objectiu de l'entitat pels propers anys és seguir creixent. En aquesta direcció ha assenyalat que "l'ambició màxima" de l'associació és que es construeixi un nou teatre d'òpera a Sabadell. "És un projecte que ja es va posar sobre la taula però l'any 2008 va quedar aturat, s'havia de fer davant el Corte Inglés d'aquesta ciutat", ha comentat Lacambra.  La presidenta d'Amics de l'Òpera ha considerat que "la localitat s'ho mereix" perquè després de El Liceu l'equipament que més espectacles d'òpera i de més qualitat acull és el teatre de La Faràndula de Sabadell. "És un teatre amb moltes deficiències i per això demanàvem un nou que anés acompanyat també d'un nou conservatori", ha explicat Lacambra que ha assegurat que si es pogués disposar d'un equipament d'aquestes característiques "la programació també podria allargar-se".

Summary: Amics de l'Òpera celebra el seu 35è aniversari amb l'estrena de 'Don Carlo' de Verdi i un homenatge al Banc Sabadell


L'alcalde de Lleida, Miquel Pueyo, acompanyat del primer tinent d'alcalde i regidor d'Urbanisme, Toni Postius, han mantingut aquest dimarts una reunió amb el president de Ferrmed, Joan Amorós, amb l'objectiu d'impulsar el potencial logístic de Lleida i reactivar les relacions entre ambdues entitats per convertir Lleida en un node logístic rellevant arreu del territori. Ferrmed, un dels lobbys ferroviaris més importants d'Europa, està redactant un important estudi a nivell europeu per prioritzar el transport del ferrocarril com a gran avantatge mediambiental enfront el transport per carretera. En aquest sentit, Postius ha anunciat que l'Ajuntament de Lleida s'incorporarà al grup de treball que desenvolupa aquesta recerca. L'alcalde Miquel Pueyo ha definit la reunió amb Ferrmed com a "molt profitosa" i ha avançat la possibilitat d'organitzar una trobada sobre logística a Lleida, sota el lideratge de la Paeria i amb la col·laboració d'altres ens territorials. Per la seva banda, Postius ha posat en valor "el gran potencial logístic de Lleida" i ha assenyalat que la posada en funcionament de l'estació de contenidors al Pla de Vilanoveta fa uns mesos, juntament amb l'imminent inici de la tramitació de futurs polígons industrials a Lleida que tindran ús industrial però també logístic, "tornaran a situar Lleida en el mapa logístic".  Connexió de Lleida amb el Corredor Ferroviari Mediterrani  La reunió també ha servit per aprofundir en la importància per tal que Lleida estigui connectada al Corredor Ferroviari Mediterrani. En aquest sentit, Toni Postius ha destacat que "la connexió amb el port de Tarragona, i també el de Barcelona, és la connexió de la Catalunya interior amb el Corredor del Mediterrani i, per tant, és la connexió cap al desenvolupament i el creixement econòmic de la ciutat".  Segons el tinent d'alcalde d'Urbanisme, "aquesta connexió cal que sigui viària -entre Lleida i Tarragona-, però també ferroviària". "El transport de mercaderies entre Saragossa i Tarragona cal que passi per Lleida convertint la línia de les Borges Blanques en via d'ample internacional per connectar amb els ports de Tarragona i Barcelona", ha dit Postius. El tinent d'alcalde considera que "Lleida no pot quedar de cap manera al marge d'aquesta infraestructura". Per Toni Postius, "un sistema de comunicacions viàries i ferroviàries amb el litoral és cabdal per garantir la integració de l'economia lleidatana dins el gran eix de desenvolupament que suposarà el Corredor Mediterrani". En aquest sentit, ha defensat que cal potenciar Lleida com a "node logístic de la Catalunya Interior" i, per això, Postius veu "vital" per a les comarques de Lleida la realització de les infraestructures que connectin les terres de Lleida al Corredor Ferroviari del Mediterrani". Associació Ferrmed L'associació Ferrmed es va constituir l'any 2004 a Brussel·les. Creada a iniciativa del món empresarial per a contribuir a la millora de la competitivitat europea mitjançant potenciació de les connexions dels port i aeroports amb els seus respectiu 'hinterlands', un desenvolupament sostenible mitjançant la reducció de la pol·lució i de les emissions de gasos que afecten al canvi climàtic i la impulsió del Gran Eix Ferroviari de mercaderies Escandinàvia-Rin-Roine-Mediterrani Occidental.

Summary: La Paeria s'incorporarà al grup de treball que desenvolupa un estudi europeu sobre logística impulsat per Ferrmed


El cos dels Mossos d'Esquadra tanca files oficials a l'entorn del seu major, Josep Lluís Trapero, i afirma a través del seu compte oficial de Twitter que seguirà "demostrant amb proves" que les "greus acusacions" que li atribueixen "no s'ajusten a la realitat". Els Mossos han fet aquesta piulada després que el seu màxim cap policial i la intendent Teresa Laplana hagin estat deixats en llibertat amb mesures cautelars en la causa per sedició que l'Audiència nacional investiga contra ells i contra els líders d'Òmnium i de l'ANC. En una altra piulada a Twitter, els Mossos han indicat: "Un dia més hem donat totes les explicacions requerides i ho continuarem fent els cops que calgui".

Summary: Els Mossos defensen Trapero i afirmen que seguiran "demostrant amb proves" que no han incomplert la llei


El portaveu del sindicat USTEC-STEs, Ramon Font, considera que la sentència del Tribunal Constitucional (TC) que anul·la les ajudes per a l'escolarització en castellà en centres privats "està dient 'prou' al Partit Popular" i que dibuixa "una línia vermella" a les seves polítiques. En aquest sentit, Font interpreta que la sentència "no és casual" després del que ha resumit com el "desgavell per la casella", amb referència a l'anunci del Ministeri d'Ensenyament que estava estudiant incloure el castellà com a llengua vehicular. El portaveu del sindicat majoritari en el sector de l'ensenyament destaca que el "més rellevant" de la sentència "és que el Constitucional diu a l'Estat que qui ha de legislar sobre plurilingüisme és la comunitat autònoma", més enllà que tombi les ajudes de 6.000 euros, ja que, segons ha ressaltat, les havien demanat 154 famílies d'1,5 milions d'alumnes escolaritzats, un nombre que troba "anecdòtic".   Font veu la sentència del TC com un avís al PP que "per aquí no passi" i que "la croada que té amb altres temes no la pot traslladar a l'àmbit de les política lingüística a l'escola, que és tan transversal i acceptada". El portaveu d'USTEC-STEs creu que el Constitucional està advertint al govern espanyol que "qualsevol cosa que fes en aquest sentit tindria el mateix tractament i ho declararia inconstitucional". Font ha parlat de "sentència política pel moment en què es dona", després que en els darrers dies la comunitat educativa hagi "posat el crit al cel".  "Fins i tot el Constitucional adopta el consens majoritari a Catalunya al voltant d'aquest tema", ha celebrat Font, que també ha valorat que la decisió de declarar inconstitucionals i nuls els paràgrafs de la llei impulsada per l'exministre José Ignacio Wert sobre les ajudes hagi estat per unanimitat.  El sindicat majoritari a l'ensenyament preveu que aquesta sentència pugui tenir "repercussió" en la decisió del Tribunal Superior de Justícia de Catalunya (TSJC) que s'ha d'impartir en castellà el 25% de les assignatures si una família ho demana.

Summary: USTEC-STEs considera que la sentència del TC no és "casual" i que situa una "línia vermella" a les polítiques del PP


El jutge rebutja l’extradició de Puigdemont només per malversació i acusa el tribunal alemany d’haver prejutjat el cas sense tenir-ne competències ACN Madrid.-El jutge que instrueix al Suprem la causa contra el ‘procés’, Pablo Llarena, ha rebutjat l’extradició de l’expresident de la Generalitat Carles Puigdemont en els termes en què permetria la decisió del tribunal d’Schleswig-Holstein, que la limita a un possible judici per malversació, i ha retirat les euroordres que havia dictat contra l’expresident i també contra els exconsellers Toni Comín, Lluís Puig, Merixell Serret, Clara Ponsatí i Marta Rovira. A la seva interlocutòria, el jutge critica durament el tribunal alemany i li retreu “falta de compromís amb fets que podrien haver trencat l’ordre constitucional espanyol” perquè –al seu entendre- ha jutjat els fets sense tenir cobertura normativa i ha actuat sense tenir en compte la jurisprudència del TJUE i la normativa de l’euroordre. Llarena no ha remès el cas al Tribunal de Justícia de la Unió Europea (TSJU) mitjançant una qüestió prejudicial. El magistrat –que ja va retirar al desembre del 2017 una primera euroordre quan Puigdemont era a Bèlgica - evita d’aquesta manera un possible extradició que contradigui la base de la seva instrucció (construida a l’entorn del delicte de rebel·lió) i que generi un judici a dos nivells contra la cúpula del ‘procés’.  El magistrat rebutja l’extradició en els termes en que la permetria la resolució d'Schleswig-Holstein per evitar haver de jutjar Puigdemont només per malversació i que això afecti, a més, el procés que ha instruït contra els 25 encausats (13 per rebel·lió) mitjançant una possible rebaixa en els delictes o un doble nivell en les peticions de condemna. Llarena retira totes les euroordres europoees, fet que deixa tots els polítics a l'estranger sense peticions de detenció, malgrat que es mantenen les que tenen pendents a l'estat espanyol.  El jutge evita d'aquesta manera un lliurament de Puigdemont per malversació que també restituiria els seus drets polítics de Puigdemont i la seva condició de diputat, perquè la suspensió del càrrec se sustenta sobre la base d'una acusació de rebel·lió, tal com descriu l'article 384 bis del Codi Penal.  El desembre del 2017 Llarena ja va retirar una primera euroordre contra Puigdemont –i també Comín, Ponsatí, Serret i Puig- adduint que un possible lliurament per un delicte que no fos el de rebel·lió posaria en dubte la “unitat jurídica inseparable” de la causa al Suprem.

Summary: Llarena retira les euroordres contra Puigdemont, Comín, Puig, Serret, Ponsatí i Rovira


Els Mossos d'Esquadra han detingut dos lladres, un d'ells menor d'edat, just després d'entrar a robar a un habitatge de Sant Feliu de Guíxols (Baix Empordà). Els arrestats tenen 17 i 23 anys, són de nacionalitat marroquina i veïns de la mateixa població. Els Mossos van rebre l'avís divendres cap a les quatre de la tarda d'un veí que alertava que havia vist dos joves amb actitud vigilant prop de les cases i que, després, havien saltat una tanca perimetral i havien forçat una porta per intentar accedir a un domicili. Dues patrulles es van desplaçar fins al lloc i van localitzar al carrer Bateries, proper al lloc, dos joves que coincidien amb la descripció dels sospitosos. Quan els dos joves van detectar la presència policial, van fugir corrents. Poc després, els agents els van interceptar i detenir joves com a suposats autors d'un robatori amb força. El menor d'edat va quedar a disposició del seu representant legal després de declarar davant dels Mossos d'Esquadra i haurà de presentar-se davant de la Fiscalia de Menors de Girona quan el requereixin. L'altre detingut, que té antecedents, també va quedar en llibertat després de declarar en dependències policials a l'espera que el citi a declarar el jutjat de Sant Feliu de Guíxols.

Summary: Un veí alerta d'un robatori en una casa a Sant Feliu de Guíxols i els Mossos atrapen dos lladres, un d'ells menor d'edat


Aigua és Vida ha demanat aquest dimecres al nou govern de l'Àrea Metropolitana de Barcelona que no deixi enrere la remunicipalització de l'aigua i aposti per ella la propera legislatura. En un comunicat, l'entitat ha remarcat que 13 municipis que representen el 73% de la població volen una gestió pública i democràtica de l'aigua, en la línia del Prat de Llobregat i Barberà del Vallès. Aigua és Vida està ara a l'espera de veure com acaba el procediment judicial sobre l'anul·lació de l'empresa mixta que gestiona l'aigua a l'AMB. El Suprem ha de decidir si accepta el recurs d'Agbar o ratifica la decisió del Tribunal Superior de Justícia de Catalunya (TSJC).

Summary: Aigua és Vida demana al nou govern de l'Àrea Metropolitana que no deixi enrere la remunicipalització


El candidat a la secretaria general del PSOE Pedro Sánchez, ha expressat el seu condol per la mort de Carme Chacón, una “figura transcendental dels últims anys”. “Carme Chacón no només va ser exemplar en la seva acció política, sinó que a més va donar exemple, va obrir molts camins per als socialistes i per a tots aquells que ens sentim feministes”, ha dit. Sánchez, que ha visitat la capella ardent de Chacón a la seu del PSOE a Ferraz, ha assegurat que el d’avui és “un dia molt dur per a tots els socialistes i per als milions de progressistes d’aquest país·. Per aquest motiu ha reivindicat “la seva memòria, el seu exemple, la seva dignitat a la vida política” i ha assegurat que el seu record “perviurà als cors i a l’acció política que fem els socialistes”.

Summary: Sánchez diu que Chacón va ser una figura “exemplar” del socialisme que “perviurà” a l’acció del partit


Acord entre JxCat, ERC, Cs i PSC-Units per tirar endavant el pressupost del Parlament. La Mesa ampliada ha aprovat finalment aquest dimarts el pressupost de la cambra, que haurà de tornar a passar pel ple un cop va ser rebutjat després d'una polèmica discussió. El projecte no ha comptat amb el vistiplau dels comuns, que l'han descartat, i amb la CUP i el PP, que s'han abstingut i que es reserven la possibilitat de canviar el seu sentit del vot en el ple. Segons han explicat fonts parlamentàries, el projecte és el mateix que va despertar la polèmica al gener, amb dos únics canvis. D'una banda, el canvi en la partida prevista per l'increment salarial dels diputats que, inicialment, era de l'1,75% i que acabarà sent de l'1,1%. La diferència, de 50.000 euros, s'encabirà a una partida genèrica per a actes del Parlament que, tot i que no té un destí concret, es farà servir per a la celebració de l'Assemblea de la Francofonia. De fet, la Mesa ha donat llum verda perquè se celebri a la tardor, amb els vots en contra de Ciutadans –i on no hi voten ni PP, ni la CUP ni els comuns.  Tot i que Cs ha votat a favor dels comptes a la Mesa, posteriorment, però, el líder de Ciutadans, Carlos Carrizosa, ha assegurat que la seva formació no és partidària que s'incloguin partides per a l'Assemblea de la Francofonia ni "actes per a major glòria de Torrent" i, per tant, ha afirmat que no donarien suport a uns pressupostos en aquest sentit. El líder de Cs ha explicat que ja havien cedit "en favor del consens" en la qüestió de l'augment de sou de l'1,1% i ha recordat que la seva aposta inicial era d'un 0%, però ha avisat que si l'acord inclou partides concretes per l'Assemblea, Ciutadans "sortirà del consens". D'altra banda, els comuns, únic grup que ha votat en contra dels pressupostos del Parlament a la Mesa, i que pensen defensar aquesta posició també en el ple, han criticat que els comptes continuïn obviant una congelació del sou dels diputats. Aquesta era, de fet, la condició que posaven els de Jéssica Albiach per a que poguessin tirar endavant. Així, ha criticat que, mentre les converses amb els republicans avançaven en aquest sentit, JxCat "no ha volgut donar-ne suport": "Estan lluny de les necessitats de la ciutadania", ha carregat la portaveu, Susanna Segovia. Per als comuns, el rebuig a congelar els sous dels diputats per part de JxCat evidencia que no podrien governar amb ells. "No és una sortida", ha reblat.

Summary: La Mesa del Parlament aprova el pressupost de la cambra amb els vots de JxCat, ERC, Cs i PSC-Units